12. ΑΝΑΓΚ. ΝΟΜΟΣ υπ’ αριθ. 2458 της 24/25 Ιουλ. 1940 (ΦΕΚ Α΄ 228) Περί απαγορεύσεως πτήσεως κλπ. στρατιωτικών εμπολέμων αεροσκαφών άνωθι του εδάφους ή των χωρικών υδάτων της Ελληνικής Επικρατείας, διατελούσης εν ουδετερότητι. Άρθρ.1.-Εν περιπτώσει πολέμου υφισταμένου μεταξύ άλλων Κρατών, κατά τον οποίον η Ελλάς παραμένει ουδετέρα, απαγορεύεται η υπεράνω του Ελληνικού εδάφους ή των Ελληνικών χωρικών υδάτων πτήσις ή εις αυτά προσγείωσις ή προσθαλάσσωσις παντός αεροσκάφους στρατιωτικού ή εξομοιουμένου προς τοιούτον, ανήκοντος εις τι των εμπολέμων Κρατών. Άρθρ.2.-Τα παρά την απαγόρευσιν ιπτάμενα αεροσκάφη δύνανται να εξαναγκασθώσιν εις προσγείωσιν ή προσθαλάσσωσιν εάν δεν το πράξωσιν εκουσίως. Τα οπωσδήποτε προσγειούμενα ή προσθαλασσούμενα αεροσκάφη κατάσχονται και οι επιβαίνοντες αυτών τίθενται υπό περιορισμόν μέχρι τέλους του πολέμου. Άρθρ.3.-Εξαίρεσις δύναται να γίνη του άνω κανόνος, αποφάσει της Κυβερνήσεως δι’ αεροσκάφη της υγειονομικής υπηρεσίας των εμπολέμων, άτινα μεταφέρουσιν ασθενείς ή τραυματίας, εφ’ όσον δεν φέρουσι πρόσωπα ή υλικόν ξένον προς την υγειονομικήν υπηρεσίαν. Άρθρ.4.-Τα επί εμπολέμου πλοίου ή επί πλοίου εξομοιουμένου προς τοιούτον ευρισκόμενα αεροσκάφη θεωρούνται αποτελούντα μέρος του πλοίου. Απαγορεύεται εις τα αεροσκάφη ταύτα να καταλίπωσιν το πλοίον, εφ’ όσον τούτο ευρίσκεται εντός των Ελληνικών χωρικών υδάτων. Εάν δεν ήθελον συμμορφωθή προς την απαγόρευσιν υπόκεινται εις τας διατάξεις του άρθρ. 2 του παρόντος Νόμου. Άρθρ.5.-Οι στρατιωτικοί εμπολέμου Κράτους διασωθέντες εν θαλάσση εκτός των Ελληνικών χωρικών υδάτων υπό πολεμικού Ελληνικού πλοίου ή στρατιωτικού Ελληνικού αεροσκάφους, τίθενται υπό περιορισμόν μέχρι τέλους του πολέμου. Η ισχύς του παρόντος Νόμου άρχεται από της δημοσιεύσεώς του εις την Εφημερίδα της Κυβερνήσεως. 